                           Titel och innehåll

Professor Dr. Sophus Bugge. En biografisk Skizze
  __________________________________________________________________

Förord till den elektroniska utgåvan

Denna biografiska skiss över Sophus Bugge i frakturstil,ett särtryck ur
Skilling-Magazin N:o 45 og 46, författad av Ingvald Undset (1853-1893)
har digitaliserats i mars 2011 av Nasjonalbiblioteket i Oslo och
anpassat för Projekt Runeberg i maj 2017 av Ralph E.

                                Sidor ...

J. H(udlet.)

Sophus Bugge.

Christiania 1880.

Profesor Dr. Sophus Bugge.

En biografisk Skizze

Af

I. U.

Christiania. W. C. Fabritius’s Bogtrykkeri. 1880.

Særtryk af »Skilling-Magazin« No. 45 og 46

Af 50 Expl. No .....

Den Mand, hvis Billede vort Blad idag bringer, har allerede længe hørt
til vort Universitets ypperste Prydelser, og dog staar han endnu først
i sin mest blomstrende Alder. Naar vi vil pege paa, hvad vort Lands
Videnskab har udrettet af mere fremtrædende Betydning for den
almindelig europæiske Videnskabelighed, nævne vi dette Navn blandt de
første; der er vel neppe hos os for Tiden nogen Universitetslærer, der
mere end Bugge har beriget sin Videnskab med skjønne Frugter, der mere
har brudt helt nye Baner paa forskjellige Omraader; vi har vel heller
ikke nu noget Navn, der er kjendt i saa vide Kredse, og som har en saa
god Klang overalt i den videnskabelige Verden.

Elseus Sophus Bugge er født i Laurvik den 5te Januar 1833, hvor
Faderen, Alexander B., var en anseet Kjøbmand. I Laurvik gjennemgik B.
den derværende Middelskole; da denne ej kunde bringe sine Elever helt
frem til Universitetet, maatte han søge privat Dimission, og blev saa i
1848 Student, kun 15 Aar gammel; hans Dimissor var senere Lektor og
Rektor Joh. Friis. Allerede tidlig havde Bugges sjeldne Begavelse
fundet sit Felt, og da han til Embedsstudium valgte Filologien, kunde
han i højere Grad, end det falder i de Flestes Lod, følge et udpræget
naturligt Kald. En ung Mand med Bugges rent videnskabelige Begejstring
og Begavelse kunde imidlertid naturligvis ikke indskrænke sig til
Examensstudiernes slagne Landevej; — fuld af Mod og store Planer gav
han sig strax ifærd med Sprogvidenskabens store Spørgsmaal paa dens
forskjellige Felter. Temmelig snart fandt han dog i den sammenlignende
Lingvistik det rette Gebet for sine Arbejder, og allerede ganske ung
kunde han her fremlægge smukke selvstændige Arbejder, der strax
henledede Opmærksomheden paa ham og vidnede om det sikre og modne
Standpunkt, han allerede indtog som Forsker, som ogsaa om hans sjeldne
og lykkelige Begavelse. I 1851 trykkes i Langes Tidsskrift for
Videnskab og Literatur hans første Afhandling (»Om Consonantovergange i
det norske Folkesprog«). Allerede i det følgende Aar indleverede han
til Kuhn’s Zeitschrift für vergleichende Sprachforschung en Afhandling:
»Zur Erklärung der oskischen Sprachdenkmäler«; i 1853 tryktes
sammesteds af ham en anden Afhandling: »Umbrisches«. I disse Arbejder
leverede den neppe 20-aarige Bugge de værdifuldeste Bidrag til
Behandlingen af disse olditaliske, med Latinen nærbeslægtede,
Sprogarter, hvis Studium netop for Alvor var begyndt; specielt var de
umbriske Sproglevninger ganske nylig for første Gang gjort fuldt
tilgjængelige for Videnskaben ved det epokegjørende Værk af Kirchhoff
og Aufrecht: »Die Umbrischen Sprachdenkmäler«; til dette Værk leverede
nu Bugge i den anden af de ovennævnte Afhandlinger en Række værdifulde
Tillæg og Berigtigelser. Under sine Studier ved Universitetet herhjemme
hørte Bugge foruden Lærerne i klassisk Filologi ogsaa især Munch og
Keyser; ved disses Forelæsninger over vort gamle Sprog og vor gamle
Literatur var han en af deres ivrigste Disciple, og kom til at staa i
et nært Forhold til begge disse vore saa højtfortjente Lærde. I 1857
tog B. den filologiske Examen, og i det følgende Aar tiltraadte han med
Stipendium en Udenlandsrejse, paa hvilken han i længere Tid opholdt sig
i Kjøbenhavn, hvor han hørte Westergaards Forelæsninger over Sanskrit,
og hvor han kom til at staa i et nært Forhold til den berømte Madvig.
Paa Rejsen var han ogsaa en lang Tid i Berlin, hvor han især hørte
Sanskritologen Weber og Stormesteren paa den germaniske Sprogforsknings
Omraade, Jacob Grimm. I 1859 blev han, endnu førend han vendte hjem,
Universitets-Stipendiat i indoeuropæisk Sprogvidenskab og Sanskrit. I
1864 blev han udnævnt til extraordinær Lektor i sammenlignende
indoeuropæisk Sprogvidenskab og Oldnorsk; den ydre Foranledning blev
givet, idet Bugge var nær ved at benytte en Lejlighed, som tilbød sig,
til at opnaa en Professorstilling i nordiske Sprog ved et af
Broderlandets Universiteter (Lund); men da greb det akademiske
Kollegium Sagen an med Energi og udvirkede en kongelig Resolution,
hvorved det nævnte extraordinære Embede oprettedes for ham herhjemme,
og hvorved altsaa lykkeligvis hans sjeldne Evner og Arbedekraft
bevaredes for Fædrelandets Videnskabelighed og for vort eget
Universitet. I 1866 gik han fra Lektor over til Professor.

Vi skal her forsøge at give en Udsigt over Bugges videnskabelige
Virksomhed og hans literære Arbejder paa de forskjellige Punkter af det
store Omraade, som hans Forskninger har strakt sig over. Denne Udsigt
kan imidlertid her kun blive temmelig kort; vi maa indskrænke os til at
omtale det Væsentligste. En fuldstændig Fortegnelse over B.s Skrifter
indtil 1877 vil findes i Festskriftet i Anledning af Upsala
Universitets 400-Aars Jubelfest, hvor han som Æresdoktor har meddelt
Oplysninger om sin literære Virksomhed.

B.s første literære Arbeide var som anført en Afhandling i germanisk
Sprogvidenskab; paa dette Omraade har han vedblivende arbejdet og
leveret en Mængde fortrinlige Afhandlinger som Resultater af sine
Forskninger. Det er ikke blot vort eget ældre Sprog, som han har
behandlet; ogsaa om andre gammel-germaniske Sprog har han skrevet,
saaledes om gothisk, oldhøjtydsk og især angelsaksisk; i flere Arbejder
har han her belyst hidtil dunkle eller fejlagtige Ord og Steder i
Beowulfdigtet og andre oldengelske Sproglevninger. Men vort eget gamle
Sprog og vor gamle Literatur har dog især været Gjenstand for hans
Studier. Allerede under sit Ophold i Kjøbenhavn i 1858 gjennemgik han
Haandskrifterne til det mærkeligste Værk i vor gamle Literatur, Sæmunds
eller den ældre Edda, og i 1867 udkom hans Udgave af denne mærkelige
Samling af mythisk-heroiske gamle Digte: Norrœn fornkvæði. Denne Bugges
Udgave er nu Hovedudgaven, og i dens udførlige Fortale har B. endelig
løst Spørgsmaalene medHensyn til det indbyrdes Forhold mellem de
Haandskrifter, hvori Digtene er os bevarede; specielt har han endelig
godtgjort, at de mange levnede Papirhaandskrifter ikke gaa tilbage til
nogen selvstændig Kilde, forskjellig fra de levnede Pergaments-Bøger. I
de udførlige Anmærkninger er det hele textkritiske Apparat lagt
tilrette, og Bugges Skarpsind og dybe Kundskaber har vel bragt vort
Kjendskab til disse mærkelige Digtes Text og rette Forstaaelse videre
fremad end nogen anden Eddaforsker. I Aarbøger for nordisk Oldkyndighed
gav han i 1869 et »Efterslæt« til Udgaven; da den første Udgave nu vel
snart vil være udsolgt, forbereder B. en ny Udgave, der vil blive
ledsaget af et udførligere Apparat til Digtenes Fortolkning end den
første, og i hvilken han altsaa ogsaa faar Anledning til at meddele de
rige Frugter, som hans Edda-Studier siden 1867 har bragt. En Prøve af
Forarbejderne til den nye Udgave, som han i 1876 leverede i Höpfner og
Zachers »Zeitschrift für deutsche Philologie« (Hamðismál) har givet
rige Løfter om Alt, hvad Videnskaben vil kunne høste af den, og gjort
alle Fagmænd længselsfulde efter, at dens Udgivelse ej maa lade vente
for længe paa sig.

I nær Forbindelse med hans Edda-Udgave maa ogsaa nævnes hans Udgave af
de sagnhistoriske Sagaer, der tildels er forfattede efter gamle Digte
og tildels har opbevaret os Dele af saadanne, der ellers ej kjendes.
Til denne Udgave mangler endnu Fortale og Indledning, hvori skal gjøres
Rede for disse Sagaers Forhold til de gamle Digte; særlig for
Hervarar-Sagas Vedkommende har B. lejlighedsvis meddelt de
interessanteste Resultater; man maa haabe, at han snart maatte faa
Anledning til ved disses Offentliggjørelse at afslutte hin Udgave.

I forskjellige Afhandlinger har B. ogsaa belyst andre af vore gamle
literære Mindesmærker (»Bemærkninger om den i Skotland fundne latinske
Norges Krønike«; »Biskop Bjarne Kolbeinssøn og Snorres Edda«; i
Aarbøger for nordisk Oldkyndighed 1873 og 1875); ligesom han er en af
de første nulevende Kjendere af hele den gamle Literatur, saaledes er
han utvivlsomt den første Kjender af hele dens poetiske Del; ogsaa til
en Mængde af de i Sagaerne forekommende Skaldevers har han foretaget de
skjønneste og skarpsindigste Textforbedringer og fundet slaaende
Fortolkninger, hvilke imidlertid endnu kun lejlighedsvis og for den
største Del endnu slet ikke er offentliggjorte.

Det dunkle og saa meget omstridte Spørgsmaal, om Eddadigtenes Ælde og
Oprindelse har naturligvis altid levende maattet interessere og
beskjæftige B. Medens f. Ex. Keyser troede, at de mythiske Digte var
blevne til paa en Tid, da Hedenskabet hos vore Fædre stod i sin
skjønneste Blomstring, og var tilbøjelig til at antage, at f. Ex.
Völuspá kunde skrive sig fra det 5te til 6te Aarhundrede, — en Mening,
som endnu hyldes af nogle danske og islandske Forskere, — har Kritiken
i den senere Tid stadig været tilbøjelig til at trække dem meget
længere ned i Tiden. Bugge har stadig med stor Forsigtighed bevæget sig
paa dette Punkt, hvor Materialierne til en videnskabelig Afgjørelse er
saa sparsomme. Stor Opsigt vakte et Foredrag af B. ved det nordiske
Filologmøde i Kjøbenhavn i 1876: »Bidrag til det norrøne Sprogs og den
norrøne Digtnings Historie, hentede fra Verslæren.« Han aabnede her en
helt ny Vej og førte Undersøgelsen ind paa et aldeles sikkert Grundlag.
Gaaende ud fra de Resultater, som han ved sine Forskninger over det
nordiske Sprog i den ældre Jernalder havde vundet, Forskninger som
nedenfor skal nærmere omhandles, fandt han, at de ældre Sprogformer ej
passer i det Verselag, hvori Digtene nu er saa fast støbte, og han
kunde som Resultat af disse Undersøgelser fastslaa, at intet af de
gamle Digte kan have existeret i den os overleverede bundne Form,
saalænge den ældre Jernalders Sprogform endnu herskede; denne
Tidsgrænse satte han dengang endnu saa langt tilbage som ved Aar 700.
Det kan trygt siges, at der ved hint Filologmøde ikke fremkom Noget,
der i den Grad var nyt og slaaende som disse Bugges Resultater;
Oppositionen var ogsaa kun mat, og de Fleste var vel enige om, at de
fremførte Resultater med det samme var for Videnskaben erobrede og
fastslaaede nye Sandheder.

I den nærmeste Sammenhæng med Spørgsmaalet om Eddadigtenes Tilblivelse
staar Spørgsmaalet om Oprindelsen til det mythiske Stof, som gjennem
dem er os overleveret. Det er paa dette Omraade, at B. i forrige Aar i
et Foredrag i Videnskabs-Selskabet Tilfældigvis netop Aarsdagen før
disse Linjer skrives (31te Oktober). offentliggjorde sin store og
epokegjørende Opdagelse, vel den største og for vor hele Opfatning af
den nordiske Oldtid mest gjennemgribende, som nogensinde er gjort i den
nordiske Oldtidsvidenskab. Medens Nogle i den rige nordiske Mythologi
hidtil havde seet noget oprindeligt fællesgermanisk, der var bevaret i
Norden, men for største Delen helt tabt hos de sydligere Stammefrænder,
Andre og endnu Flere havde betragtet den væsentligst som Frugterne af
en rig og særegen nordisk mythedannende Udvikling, tilhørende en Tid,
da Nord- og Syd-Germanerne allerede havde skilt sig ud fra hinanden,
fremsætter B. en helt ny Opfatning, som neppe Nogen endnu havde anet.
Hele denne rigt udviklede Mythologi, som foreligger i de gamle Digte,
er ikke vore Forfædres Religion, i hvilken de levede og døde; den er en
Kunst-Mythologi, en mythologisk Digtning, en literær Udvikling,
tilhørende Hedenskabets Opløsnings- og Forsaldstid. Det Stof, som den
overleverer os, er kun for en mindre Del Levninger af, hvad der
virkelig var vore Fædres religiøse Tro og Gjenstand for deres Dyrkelse
i en Tid, da Hedenskabet endnu stod ved Magt hos dem; det allermeste er
nordiske Omformninger og Omdigtninger af et helt fremmed Stof. I
Vikingetidens bevægede Periode kom nordiske Mænd vidt om ved Nordsøens
Kyster; i kristne Lande i Vesten traf de stadig paa kristne Mænd, og
hørte af dem jødisk-kristelige Legender og Fortællinger,græsk-romerske
Sagn i de halvvejs Eventyr-Former, hvori disse levede i Middelalderen.
Dette Stof tilegnede Nordboen sig og omformede det i nordisk Dragt,
kombinerede og støbte sammen, assimilerede det tildels med hjemlige
mythiske Forestillinger og Sagntræk; Skaldene hos de nordiske
Vikingehøvdinger bandt det saaledes modtagne i Kvadenes faste Form;
disse Digte blev bragte i hjem til Norden og blev snart spredte rundt
om, almindelig kjendte og folkelige: det rige brogede Indhold, med
Fortællinger om Kampe og store Bedrifter, iklædte en hjemlig Dragt,
tiltalte Nordboens fantasifulde Sind. Hele denne rige Digtning er
altsaa nordisk, fordi den klinger os imøde i nordisk Sprog, og fordi
nordisk Aand har givet den sit Præg, men dens Stof er i det væsentlige
fremmed, hentet fra mange forskjellige Kilder og frit behandlet og
omstøbt.

Man vil forstaa, hvor aldeles epokegjørende denne Opdagelse er for vort
hele Syn paa den nordiske Oldtid. At den er rigtig, at den fører mod
Sandhed, kan ikke være tvivlsomt; i mange Detaljer vil der være Rum for
Tvivl og mulige Fejltagelser, men det hele store Resultat vil blive
staaende, det er en videnskabelig Erobring af første Rang. Opdagelsens
Sandhed fremlyser allerede af, hvor simpelt og naturligt det Hele saa
bliver; før stod denne rigt udviklede Mythologi, som islandske
Skindbøger i gamle Digte havde opbevaret os, som noget saa gaadefuldt
isoleret inden den germaniske Verden; hvor næsten uforklarligt var det
ikke, at en Religion, der skulde være saa ældgammel og oprindelig hos
den germaniske Stamme, hos dens yderste og yngste Skud var opbevaret i
en saadan Rigdom, medens alle de andre germaniske Folk rent skulde have
glemt sine gamle Guder, uden i sine Sagn at have reddet Mindet om dem
ind i sin kristelige Tid. Bugges Opdagelse belyser nu Forholdet saa
klart; den bringer os fra det literære Omraade fuldstændige Paralleller
til, hvad Arkæologien har oplyst om den materielle Kultur.
Vikingetidens ejendommelige nordiske Kultur, der før syntes at optræde
saa pludselig og staa saa isoleret, at man for at forklare dens
Tilstedeværelse antog nye Folkeindvandringer fra østligere ukjendte
Egne, viser sig nu at være skudt og sammenvoxet af mange kjendte
Rødder: i den tidligere hjemlige Kultur indplantedes Spirer fra de mere
udviklede sydligere og vestlige germaniske Kulturer, fra Vestens
keltiske Kultur i Irland og Skotland, og ogsaa fra andre Steder;
Vikingetidens mægtige Bølgeslag var Kræfter, der lod al Udvikling skyde
Fart; Alt spirede hurtigt, og i Løbet af en mærkelig kort Tid var en
stor Kulturepoke gjennemført; der fremtræder noget nyt og ejendommelig
nordisk, som dog viser sig at være Omformninger og Sammenstøbninger af
fremmed Kulturstof. Gjennem B.s Opdagelse lære vi nu at se den samme
naturlige historiske Sammenhæng og Udvikling ogsaa paa det literære
Omraade; det Gaadefulde og Uforklarlige svinder bort.

Der vil dog utvivlsomt rejse sig en livlig Diskussion i den
videnskabelige Verden, naar det Værk, hvori B. offentliggjør sine
Undersøgelser og deres store Resultater, nu med det første foreligger.
For Mange vil den nye Synsmaade falde tungt for Brystet; der er jo den
Dag idag dem, for hvem den nordiske Mythologi er en Troessag næsten en
væsentlig Del af deres Kristendom, hvis hele Livssyn er stærkt bestemt
af en Tro paa en exceptionel verdenshistorisk Plads for de nordiske
Folk i Oldtid og i Fremtid. Saa vil nok ogsaa mange Tydskere gjøre
Modstand, idet de ikke vil give Slip paa sin Anpart i den
»urgermaniske« Skat, som Norden skal have bevaret i de gamle Digte; der
er vel endnu Mange, der gjør Simrock’s Ord til sine, naar han i sin
»Deutsche Mythologie«, hvor Eddalæren hel og holden inkorporeres, paa
Titelbladet som Motto sætter: »Dies ist unser, so laßt uns sagen und so
es behaupten.« Men den ved B. erobrede Sandhed vil kun gaa styrket og
renset ud af Diskussionen. Det kan, som et Bevis paa at B.s nye Syn paa
de gamle Digte er det rette, her anføres, at Dr. Bang, uafhængig af B.,
ogsaa var bleven opmærksom paa den stærke Lighed mellem Völuspá og de
saakaldte Sibyllinske Orakler (oldkristelige Digte, der i halv hedensk
Indklædning søgte at smugle kristelige Forestillinger ind imellem de
dannede Hedninger); Lighederne er saa gjennemgaaende, at der ej kan
være Tvivl om, at det nordiske Digt er bleven til som en Efterligning
af hine gamle kristelige Digte. — For en den nordiske Oldtid beundrende
national Bevidsthed vil det ej kunne falde tungt at tilegne sig den nye
Lære; vi kan netop gjennem den saa meget mere beundre vore Fædre, der
var istand til en saadan literær Bedrift, til at skabe en saa rig og
skjon Digtning ud af alt det fremmede Stof, til fra sine Vikingetog at
bringe hjem et saa rigt Bytte, og til at bearbejde og omstøbe det
saaledes i nordisk Aand, at vi endnu den Dag idag kan nyde det og med
Stolthed pege derpaa.

Idet vi nu gaa over til at betragte B.s Virksomhed paa et andet Felt,
tage vi det, som ligger nærmest op til det, hvorom her har været Tale.
Ingen kjender som Bugge vore Folkeviser, og Ingen har arbejdet mere med
dem end han, og beriget disse Studier med skjønnere Resultater.
Allerede fra sine første Studieaar kastede han sig med Iver over
Studiet af de folkelige Digte; allerede i 1854 trykte han i Langes
Tidsskrift en Afhandling: »Mythologiske Oplysninger til Draumekvædi«. I
flere Sommere rejste han, tildels med offentligt Stipendium, omkring i
flere Dele af vort Land, især i Thelemarken, for at indsamle og optegne
Digtninger af Folkemunde, og han gjorde en rig Høst. I 1858 udgav han
en Samling »Gamle norske Folkeviser«; i det følgende Aar meddelte han i
et Tidsskrift (Barfods »Folke«) nogle flere; den største Del af
Udbyttet fra sine Reiser har han dog endnu ej publiceret. I Svend
Grundtvigs store Udgaver har han i Anmærkningerne til Bind 2—4 meddelt
en Rigdom af kritiske og sammenlignende Bemærkninger, der giver et
Indblik i hans dybe og omfattende Studier paa al Folkedigtnings
Omraade, oghvorved han har bragt vort Kjendskab til de nordiske
Folkeviser mægtigt fremad. Fornylig har han i et dansk Lejlighedsskrift
(»Det philologisk-historiske Samfunds Mindeskrift 1854—1879«) meddelt
en interessant Afhandling, »Bidrag til den nordiske Balladedigtnings
Historie«, i hvilken han paaviser, hvorledes den bekjendte danske Vise
om Marsk Stig er en Omformning af en tydsk Vise om Ermanrik og hans
Marsk Siebeke, samt hvorledes det Stof, der ligger til Grund for en
vidt udbredt Vise om en Kvinde, der dræber sin Bejler Olevern, er den
bibelske Fortælling om Judith og Holofernes. Det er almindelig
bekjendt, at B. i lang Tid har forberedt en stor samlet Udgave af
Norges gamle Folkeviser, og at han har liggende storartede Materialier
til dette Værk; maatte han faa Anledning til snart at lægge Haand paa
Udgivelsen!

Vi komme nu til et andet Gebet af nordisk Oldtidsvidenskab, hvor B.
ogsaa har bragt Videnskaben længere fremad end nogen Anden, og hvor han
ogsaa staar ubestridt som den første Autoritet. I talrige Arbejder har
B. behandlet de gamle nordiske Runeindskrifter, berigtiget Forgjængeres
Fejltagelser, tolket hvad Ingen før har kunnet forstaa, og brudt helt
nye Baner. Særlig maa her fremhæves hvorledes det var B., som gav
Nøglen til en rigtig Opfatning af den ældre Jernalders Runeindskrifter
og først rigtig tolkede de vigtigste af dem. Disse ældste Indskrifter,
i et længere og rigere Alfabet end de senere nordiske, var tidligere af
nordiske Lærde anseede for tyske eller angelsaxiske. P. A. Munch, der
mere end nogen af de ældre Forskere førte Studiet af dem fremad mod
rigtige Fortolkninger, ansaa dem for gothiske, og fandt i deres
Tilstedeværelse i Danmark og det sydlige Sverige og Norge et Bevis for
sin Theori om en gothisk forhistorsk Befolkning i det sydlige
Skandinavien. Prof. Stephens i Kjøbenhavn satte sig den Opgave færlig
at belyse disse ældste Indskrifter; i sit store og fortjenstfulde Værk
»Old northern runic monuments« samlede han Materialet og gjorde det
fuldt tilgjængeligt for Videnskaben; han var den første, der hævdede
den nu almindelige Mening, at disse Indskrifter ikke er tydske eller
gothiske, men ægte nordiske, fra en ældgammel Tid, fra det Tidsrum, som
Arkæologerne omfatte med Betegnelserne ældre Jernalder og
Mellemjernalderen. Men i sine Tolkninger af disse Indskrifter var han
ikke heldig; han finder i dem et besynderligt oldnordisk Sprog, der i
flere Henseender minder om angelsaxisk, og i hvilket han søger en
Støtte for sin Theori om, at Angelsaxerne var et nordisk, ikke et
nedertydsk Folk, en Theori, med hvilken han dog vel nu staar alene. Det
var Bugge forbeholdt at give Nøglen til disse Indskrifters rigtige
Læsning og til først korrekt at opfatte og belyse deres sproghistoriske
Stilling. Den mest bekjendte af disse ældre Indskrifter er vel den, der
fandtes paa det ene af de berømte slesvigske Guldhorn; af denne var der
tidligere fremkommen en hel Literatur af Fortolkningsforsøg. I 6te Bind
af Tidsskrift for Philologi og Pædagogik gav nu B. i 1865 i en kort
Notits sin Læsning af Indskriften, og hermed var Nøglen givet; i de to
følgende Bind af samme Tidsskrift leverede han saa »Bidrag til Tydning
af de ældste Runeindskrifter«, hvori en hel Række af de vigtigste
Indskrifter tolkedes; i Aarbøger for nordisk Oldkyndighed leverede han
i 1870 en Afhandling: Lidt om de ældste nordiske Runeindskrifters
sproglige Stilling«. Disse Indskrifter vise os, ifølge B., et nordisk
Sprog paa et meget tidligt Udviklingstrin; sammenlignet med Vulfilas
gothisk viser dette nordiske sig i flere Henseender mere, i andre lidt
mindre antikt. Det giver os netop de Sprogformer, som det senere
nordiske Sprog i de yngre Runeindskrifter og i Literaturen
sproghistorisk forudsætter; Sproget er derfor specielt oldnordisk, den
Sprogform, af hvilken senere nordisk med dets Forgreninger
oldnorsk-islandsk, oldsvensk og olddansk, har udviklet sig. De yngre
Sprogforskere har helt sluttet sig til Bugges Opfatning, i Danmark
saaledes fremfor alle de fremragende Lærde, Vilh. Thomsen og Ludv.
Wimmer, af hvilke især den sidste har viet Runologien indgaaende
Studier, og i sine Fortolkninger af de ældste Indskrifter i det Hele
har sluttet sig til B. Ogsaa paa det runologiske Omraade har saaledes
B. gjort en stor videnskabelig Erobring. ·

I mange mindre Afhandlinger har B. tolket enkelte Indskrifter eller
egne Grupper af saadanne, f. Ex. »Bemærkninger om Runeindskrifter paa
Guldbrakteater« (i Aarbøger 1871). I de sidste Aar har han i flere
Afhandlinger behandlet nogle af de mærkeligste svenske Indskrifter,
saaledes »Tolkning af Runeindskriften paa Røkstenen i Østergøtland« (i
Antikvarisk Tidskrift för Sverige, Del V), et genialt og glimrende
Arbejde, hvori denne Nordens længste Runeindskrift evident fortolkes i
sit hidtil uforstaaede og dunkelt poetiske Indhold. Med Stipendium af
det svenske Antikvitets-Akademi har B. for nogle Aar siden berejst
flere Dele af Sverige for at undersøge de mærkelige og vanskelige
Indskrifter i Versform; ligeledes har han og arbejdet med de mærkelige
Helsing-Runer. I vort Universitets Festskrift til Upsala Universitets
400-Aars Jubelfest i 1877 skrev B. »Runeindskriften paa Forsa-Ringen«,
hvori en mærkelig Indskrift paa en Kirkedørsring forst rigtig
fortolkes; den giver Bestemmelser om Bøder for Undladelse af Tiendens
Betaling, og er den ældste Optegnelse i Norden af Retsbestemmelser. I
en Opsats om »Runeindscriften på marmarlejonet fra Piræus« har B. ogsaa
først givet en rigtig Vurdering af dette interessante Monument, som nu
staar i Venezia; tidligere troede man der at læse om Harald Haardraades
og hans Væringers Bedrifter; B. godtgjør nu, at Indskriften maa være
huggen af svenske Mænd, sandsynligvis fra Upland, omkr. Midten af 11te
Aarh; selve Indskriften vil neppe mere kunne læses.

B. har forberedt og for en stor Del liggende færdigt til Pressen et
Værk over alle norske Runeindskrifter; han vil derigjennem lægge det
faste Grundlag for vort Kjendskab til de ældste Levninger af vort
Fædrelands Sprog; maatte det ej vare forlænge, før B. lægger denne
Hovedhjørnesten til vor norske Sprogvidenskabs Bygning.Vi har ovenfor
omtalt, hvorledes nogle af Bugges aller første videnskabelige Arbejder
behandlede de olditaliske Sprogarter oskisk og umbrisk. I en hel Række
Afhandlinger har B. ogsaa senere meddelt Resultater af sine Stadier paa
disse gamle Sprogs Omraade; de fleste af disse Arbejder har været
offentliggjorte i det nævnte Kuhns Zeitschrift; i 1878 udgav vort
Videnskabsselskab ogsaa et særskilt Værk af B., »Altitalische Studien«.
Disse B.s Arbejder har overalt i den lærde Verden vundet den største
Anerkjendelse, og B.s skarpsindige og lærde Fortolkninger af mange af
de Indskrifter, hvori de sparsomme Levninger af disse Sprog er os
opbevarede, har væsentlig beriget Videnskaben med nye Erkjendelser.
Ertstavlerne fra Eugubio, den vigtigste af de umbriske Indskrifter, er
saaledes gjentagne Gange behandlede af B., og han har givet den rette
Forklaring af meget, som tidligere enten var uforstaaet eller fejlagtig
fortolket; den vigtige oskiske Indskrift fra Bantia, der indeholder en
gammel Byret, er ogsaa belyst af B. i dunkle Punkter. — I Sammenhæng
med disse Arbejder over de gammelitaliske Dialekter maa ogsaa nævnes
B.s Afhandlinger om græsk og latinsk Etymologi, i det anførte
Tidsskrift og i G. Curtius’s »Studien zur griech u. latein. Gram.« o.
a. St.; han har givet mange helt nye og slaaende Forklaringer af forhen
uforstaaede Ord og Ordformer. — B. har ogsaa beskjæftiget sig med det
etruskiske Sprog, der hidtil synes at have trodset alle
Fortolkningsforsøg, og som da ogsaa har været Gjenstand for de mest
forskjellige Opfatninger. Da Corssens store Værk »Ueber die Sprache der
Etrusker« for nogle Aar siden udkom, leverede B. en Anmeldelse deraf i
Jenaer Litteraturzeitung (1875, Art. 259). Corssen troede som bekjendt
at have paavist, at Etruskisk er et indo-europæisk Sprog, der dog
indtager en helt egen Plads mellem de andre italiske Sprog; i den
nævnte Anmeldelse slutter B. sig til ham i Hovedresultatet men er meget
uenig med ham i hans fleste Fortolkninger og leverer en Mængde af sine
egne Ideer, der, som Alt hvad der kommer fra ham, er ingeniøse og synes
slaaende. Siden det nye Værk af Wilh. Deecke er udkommet, hvori
Corssens Resultater synes helt omstødte, har B. endnu ikke udtalt sig
mere om dette dunkle Spørgsmaal.

I Forbindelse med B.s Forskninger paa de olditaliske Sprogs Omraade maa
her ogsaa omtales hans Studier over den nordiske Runeskrifts
Oprindelse. Sine Resultater desangaaende har han i Korthed meddelt i
vort Videnskabsselskabs Forhandlinger i 1873. B. tror, at den ældre
længere Runerækkes Alfabet er udviklet etsteds i Alpelandene af det
ældre latinske Alfabet i en Form, hvori dette anvendtes af
nordetruskiske Folk, eller ialfald under Indflydelser fra de
nordetruskiske Alfabeter. Wimmer har senere fremsat en noget afvigende
Mening, at det er den første Keisertids romerske Skrift, der ligger til
Grund for Runerne; Spørgsmaalet kan endnu ej ansees for afgjort; der
synes at være adskilligt, som taler for Bugges Anskuelse, og det vil
være af stor Interesse at se hans Studier over dette interessante Emne
lagte frem i deres hele Sammenhæng.

I den senere Tid er B. ogsaa optraadt som Romanist og har leveret
yderst værdifulde Bidrag til fransk og almindelig romansk Etymologi.
Hans Arbejder herover er udkomne i det af Meyer og Gaston Paris udgivne
franske Tidsskrift Romania (Bd. III og IV). Endelig kan nævnes, at B.
ogsaa har skrevet om Zigeunernes Sprog (»Vermischtes aus der Sprache
der Zigeuner«, i Kuhn u. Schleichers Beiträge, I.).

Ved sin dybe Interesse for de olditaliske Sprogarter er B. ogsaa kommen
til med særlig Iver at studere Gammellatin, og den Forfatter, han da
mest har beskjæftiget sig med af den latinske Literatur, er bleven den
gamle Komedieskriver Plautus. Her har han ikke blot leveret
lingvistiske Bidrag paa Etymologiens og Ordforklaringens Omraade; han
har indgaaende beskjæftiget sig ogsaa med den rent filologiske Kritik
og Hermeneutik; men dette forudsætter et indgaaende Studium ej blot paa
denne enkelte Forfatters Omraade, men de grundigste og alsidigste
filologiske Studiet. I mange Afhandlinger har B. leveret textkritiske
Bidrag til Plautus (i Tidsskr. f. Philol. og Pædag. Bd. VI, VII; i
»Philologus«, Bd. 30 og 31; i Fleckeisens »Jahrbücher«, 1872, o. fl.
St.); i 1873 besørgede han en egen Udgave af Mostellaria, med en
fortrinlig Oversættelse af Gjertsen; Udgaven udkom som Festskrift til
Professor Auberts Embedsjubilæum, og Stykket blev ved samme Lejlighed
opført af vore Filologer. For at give et Bevis paa, hvor højt Værd
disse B.s plautinske Arbejder tillægges ude i det lærde Europa, anføre
vi her blot følgende Citat af et af de mest anseede tydske filologiske
Tidsskrifter: »— — — vi vende os til den udmærkede Kritiker Sophus
Bugges Emendationer, rige paa nye og geniale, undertiden maaske noget
dristige Tanker« (Bursian’s Jahresbericht I, 1873).

Vilde man forsøge i Almindelighed at karakterisere Bugges Arbeider og
nærmere at angive det centrale i hans Begavelse, maatte særlig følgende
Momenter fremhæves. Hans dybe og omfattende Lærdom, der gjør ham til
Herre over alt, hvad der før ham er udrettet paa de Felter, hvor han
bevæger sig; hans gjennemtrængende Kritik, hvormed alle Forgjængeres
Arbeider prøves og vejes; den faste, nøgterne, sandt videnskabelige
Methode, hvorefter Materialierne tilvejebringes og ordnes, den sjeldne
Kombinationsevne, med hvilken de forskjellige Traade, der lede henimod
den søgte Erkjendelse, gribes og følges; — og saa fremfor alt den
lykkelige Divinationsevne, hvormed hans Aand som en Ørn slaar ned just
paa det rette Punkt og finder den søgte Sandhed. Denne glimrende og
sjeldne Evne til ligesom at ane, hvor Sandheden ligger, og til saa
dristig at slaa ned og hæve den op, er vel noget af det mest
fremtrædende i B.s ejendommelige Begavelse; denne lykkelige Evne har
Naturen givet ham i Vuggegave; men denne Evne er en rig Genialitet. Her
er ej Tale om en Evne til ved et lykkeligt Slumpgreb at finde Skatte;
gjennem lærd ogstrengt methodisk Arbejde naar han først frem, saalangt
det faste Grundlag strækker, hen paa alle de Punkter, der omgive den
Dunkelhed, hvori den søgte Erkjendelse skjuler sig; med disse gjennem
det methodiske Studium vundne Faktorer arbejder saa hans Ingeniums
skjulte Kræfter; saa skjærer et Lynglimt gjennem Dunkelheden, viser ham
det søgte, og Sandheden er funden. Og naar han saa fremstiller sit
Fund, bliver man slaaet af, hvorledes det kaster klart Lys over det
hele, og hvor ligefrem og simpel den hele Sammenhæng saa bliver; derfor
bliver det ogsaa oftest saa selvindlysende, at det fundne er det rette.

Klarest fremtræder maaske B.s ejendommelige Begavelse i hans
konjekturalkritiske Arbejder, og hvor han optræder som
Indskriftfortolker, hvad enten det gjælder olditaliske Indskrifter
eller Runer. Vi anføre her et Par Exempler paa hans ingeniøse Læsningen
som i Øjeblikket falde os ind. En Træstav fra den gamle Kirke i Vinje i
Thelemarken bærer en Runeindskrift, som Ingen før B. havde magtet at
tolke. B. læste paa den et Par drotkvædede Strofer, hvis Indhold dog
var dunkelt. Navnlig voldte Ordene Grettis sótt, d. e. »Ormens Sygdom«,
Vanskelighed. Men dette Udtryk maatte, forstod B., være en Kjenning
(poetisk Omskrivning) for vetr, Vinteren, der lægger Ormen i Dvale; men
dette Ord vetr maatte ved en Kunstlethed være sat i Stedet for et andet
ligelydende Ord, der betyder »Noget«, og det var netop et saadant Ord,
som Meningen krævede; ved det blev den hele Sammenhæng klar og simpel.
Der skulde adskillig Opfindsomhed til hos den gamle Runerister, for at
han kunde finde paa noget saa kunstlet, men en ganske anderledes
sjelden Ingeniøsitet hos Fortolkeren, for at knække en saadan Nød. Et
andet Exempel. I Læsningen af Røkstenens lange og dunkle Indskrift har
B.s geniale Fortolkningsevne helt igjennem fejret en skjøn Triumf; der
findes f. Ex. her en Linje, hvor Konsonanter er dyngede saaledes paa
hinanden, at der ej kan læses Ord eller rimelige Lydforbindelser, og
som derfor Ingen tidligere havde begrebet. B. fandt nu ud, at dette
maatte være en Slags Lønruner, Chiffreskrift, og fandt ogsaa den rette
Nøgle, idet han for hver Rune indsatte den, som i Runealfabetet følger
umiddelbart efter.

En meget væsentlig Side af B.s videnskabelige Virksomhed har vi endnu
ej berørt, hans Virksomhed som Forelæser. B. er, ved Siden af at
udfolde en saa rig videnskabelig literær Virksomhed, ogsaa en af
Universitetets ypperste og flittigste Forelæsere. Han har især læst
over vor gamle Literatur, fornemmelig da over Edda, samt over vort
gamle Sprogs Grammatik; men ogsaa de andre gammel-germaniske Sprog har
han behandlet i sine Forelæsninger, saaledes gjentagne Gange gothisk
(Vulfilas) og angelsaxisk (Beowulf). Fremdeles har han læst over
nordisk Runologi, over de olditaliske Sprogarter, over Plautus’s
Komedier og over Sanskrit. Hans Forelæsninger udmærke sig ligemeget ved
Lærdom, Selvstændighed og Grundighed som ved Fremstillingens Klarhed og
Livfuldhed; de er derfor ogsaa stadig talrig besøgte af Filologerne.
Ingen kan mere end B. interessere og rive sine Tilhørere med sig; hans
Foredrag er altid baaret af den brændende Interesse og varme
Begejstring, hvormed han selv driver sine Studier, og den unge
Studerende bliver uvilkaarlig meddelt noget af denne Varme, som det
Stof, der foredrages, endnu bevarer fra det Arbejde, hvorved det er
bleven formet og dannet. Ingen Universitetslærer kan af sine Elever
omfattes med mere Hengivenhed, Taknemmelighed og Beundring, end B.
bliver omfattet; saa kan der heller ikke tænkes en elskværdigere
Personlighed, mere beskeden og bramfri i sin Fremtræden, en Lærer mere
velvillig mod sine Elever og mere imødekommende og hjelpsom, hvor han
sporer særlig Interesse eller Begavelse.

B.s Lærdom og videnskabelige Evner har stadig været taget i Tjeneste af
de videnskabelige Selskaber herhjemme, der arbejde paa Omraader,
hvorover hans Studier har strakt sig. Han er saaledes eller har været
Medlem af Bestyrelserne for det norske Oldskriftselskab, den norske
historiske Forening, Foreningen til norske Fortidsmindesmærkers
Bevaring osv. For Tiden er han sammen med Prof. Rygh og Provst Dr.
Fritzner Medlem af den til Revision af Matrikelens Stedsnavne nedsatte
Kommission

Selvfølgelig har lærde Selskaber i Mængde hædret B. ved at kalde ham
til Medlem. Han er saaledes Medlem af Videnskabsselskaberne i
Kristiania og Throndhjem (i det første er han Formand i dets
historisk-filososiske Klasse), af Vetenskapssocieteten i Upsala, af
Vitterhets, Historie och Antiqvitets-Akademien i Stockholm, af det Kgl.
Danske Videnskabernes Selskab i Kjøbenhavn, af det Königl. Bair.
Akademie d. Wissensch. i München, af lærde Selskaber i Dorpat og
Edinburgh osv. Ved Upsala Universitets Jubelfest i 1877 blev han
kreeret til Æresdoktor. Netop i denne Tid holder han efter Indbydelse
en Række Forelæsninger ved Upsala Universitet over sine epokegjørende
nye Undersøgelser over vore gamle Mythers Oprindelse. Det kan her ogsaa
anføres som et Bevis paa, hvor højt B. skattes som Videnskabsmand ogsaa
udenfor vore egne Grændser, at i de sidste Aar har der stadig opholdt
sig ved vort Universitet yngre svenske Videnskabsmænd, saavel fra
Upsala som Lund, fornemmelig for at studere under B. og høre hans
Forelæsninger.

I 1877 udnævntes B. til Ridder af St. Olafs-Ordenen.

Vi har her søgt i korte Træk at skizzere B.s rige og frugtbringende
videnskabelige Virksomhed, der udgjør en saa væsentlig Del af norsk
Videnskabeligheds Bedrifter i de sidste Aartier. B. staar endnu i sin
bedste Alder; vi slutte disse Linjer med de varmeste Ønsker om, at der
endnu længe maatte undes ham Liv og Kræfter til at arbeide, — til Held
og Fremskridt for Videnskaben og til Ære for vort Universitet og vort
Land.

